ପୁରୀ, ଫେବ୍ରୁଆରି ୧୩ (ଲୋକାଲ ୱାୟାର): ହିନ୍ଦୁ ଧର୍ମର ଆସ୍ଥା ଓ ବିଶ୍ୱାସ ସହ ଜଡ଼ିତ ପବିତ୍ର ସ୍ୱର୍ଗଦ୍ୱାରର ଉନ୍ନତିକରଣ କାର୍ଯ୍ୟ ଗୁରୁବାର ବିଧିବଦ୍ଧ ଆରମ୍ଭ ହୋଇଛି।
ଜିଲ୍ଲାପାଳ ବଲବନ୍ତ ସିଂହ, ଓଡିଶା ସେତୁ ନିର୍ମାଣ ନିଗମ (ଓବିସିସି) ଓ ଫୋନିକ୍ସ ଫାଉଣ୍ଡେସନ୍ ଅଧିକାରୀଙ୍କ ଉପସ୍ଥିତିରେ ଆଜି ସକାଳେ ପୂଜାର୍ଚ୍ଚନା ପରେ ଏକ ଏକର ପରିମିତ ଅଞ୍ଚଳରେ ମାପଚୁପ କରାଯାଇଛି।
ସ୍ୱର୍ଗଦ୍ବାରର ଉନ୍ନତିକରଣ ପାଇଁ ରାଜ୍ୟ ସରକାର ୫ କୋଟି ଟଙ୍କାର ଅନୁଦାନ ଘୋଷଣା କରିବା ପରେ ପ୍ରଥମେ ଉଚ୍ଛେଦ କାର୍ଯ୍ୟ ଆରମ୍ଭ ହୋଇଥିଲା।
ପରେ ଏହାର ଅଧା ଅଂଶକୁ ଶବ ସତ୍କାର ପାଇଁ ସଂରକ୍ଷିତ ରଖାଯାଇ ଅନ୍ୟ ଅଂଶରେ ଥିବା ଟିକେଟ୍ ଘର, ପଥଶ୍ରାଦ୍ଧ ଗୃହ ଓ ଯାତ୍ରୀ ପ୍ରତୀକ୍ଷାଳୟ ଉଚ୍ଛେଦ କରାଯାଇ ଟିଣ ଚାଦର ଘେରାଇ ରଖାଯାଇଥିଲା।
ପୂର୍ବରୁ ହୋଇଥିବା ଡିଜାଇନରେ ସାମାନ୍ୟ ପରିବର୍ତ୍ତନ ହୋଇଥିବାବେଳେ ମୁଖ୍ୟ ରାସ୍ତା ସହ ଡାହାଣ ପାର୍ଶ୍ୱରେ ଉଚ୍ଛେଦ ହୋଇଥିବା ଖାଲି ସ୍ଥାନର ସମାନ୍ତରାଳ ଭାବେ ଏହି କାର୍ଯ୍ୟ କରାଯିବ।
ଓଡିଶା ସେତୁ ନିର୍ମାଣ ନିଗମ (ଓବିସିସି) ଓ ଫୋନିକ୍ସ ଫାଉଣ୍ଡେସନର ମିଳିତ ସହଯୋଗରେ ଶ୍ମଶାନ ଘାଟ ସୌନ୍ଦର୍ଯ୍ୟକରଣ କରାଯାଉଛି।
ପ୍ରଥମ ପର୍ଯ୍ୟାୟରେ ୧୪ ଯୋଡା ଶବ ସତ୍କାର ପାଇଁ ବ୍ୟବସ୍ଥା ହେଉଛି ଏବଂ ୬ ମାସ ମଧ୍ୟରେ ଏହି ପ୍ରକଳ୍ପ ଶେଷ କରିବାକୁ ଲକ୍ଷ୍ୟ ରଖାଯାଇଛି।
ସେହିପରି ଦ୍ୱିତୀୟ ପର୍ଯ୍ୟାୟରେ ଶବଦାହ ପିଣ୍ଡି, ଅସ୍ଥି ସଂରକ୍ଷଣ ଲକର୍, ସ୍ନାନାଗାର, ପାନୀୟ ଜଳ ବ୍ୟବସ୍ଥା ଓ ଯାତ୍ରୀ ପ୍ରତୀକ୍ଷାଳୟ ଭଳି ଆଧୁନିକିକରଣ ପ୍ରକଳ୍ପ କରାଯିବ।
ଭୁବନେଶ୍ୱର, ଫେବ୍ରୁଆରୀ ୧୧(ଲୋକାଲ ୱାୟାର): ଏ ବର୍ଷ (୨୦୨୦-୨୧) ରାଜ୍ୟରେ ୧୫ ଶହ ହେକ୍ଟର ଜମିରେ ବନୀକରଣ ପାଇଁ ଲକ୍ଷ୍ୟ ରଖାଯାଇଥିବା ନେଇ ଲୋକସେବା ଭବନରେ ମଙ୍ଗଳବାର ମୁଖ୍ୟ ଶାସନ ସଚିବ ଅସିତ ତ୍ରିପାଠୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କାମ୍ପା ଯୋଜନା ରାଜ୍ୟସ୍ତରୀୟ ଷ୍ଟିୟରିଂ କମିଟି ବୈଠକରେ ସୂଚନା ଦିଆଯାଇଛି ।
ବୈଠକର ନିଷ୍ପତ୍ତି ଅନୁସାରେ ପ୍ରତି ହେକ୍ଟରରେ ୧୬ଶହ ଚାରା ଲାଗିବ । ଚଳିତ ବର୍ଷ ପାଇଁ ୮୦୩.୬୫ କୋଟି ଟଙ୍କାର ଆକ୍ସନ ପ୍ଲାନକୁ ମଂଜୁରି ଦିଆଯାଇଛି ।
ବୈଠକରେ ଜଙ୍ଗଲ ଓ ପରିବେଶ ବିଭାଗ ଡଃ ମୋନା ଶର୍ମା, ପିସିସିଏଫ୍ ସନ୍ଦୀପ ତ୍ରିପାଠୀ, ଉନ୍ନୟନ କମିଶନର ସୁରେଶ ଚନ୍ଦ୍ର ମହାପାତ୍ର, ରାଜସ୍ୱ ଓ ବିପର୍ଯ୍ୟୟ ପରିଚାଳନା ଅତିରିକ୍ତ ମୁଖ୍ୟ ଶାସନ ସଚିବ ପ୍ରଦୀପ୍ତ କୁମାର ମହାପାତ୍ର ଏବଂ ଅର୍ଥ ବିଭାଗ ପ୍ରମୁଖ ସଚିବ ଅଶୋକ କୁମାର ମୀନା ଉପସ୍ଥିତ ଥିଲେ ।
ବ୍ରହ୍ମପୁର, ଫେବ୍ରୁଆରୀ ୦୭(ଲୋକାଲ ୱାୟାର): ଦୁଇ ବର୍ଷ ତଳେ ବିଶ୍ବବ୍ୟାଙ୍କ ସହାୟତାରେ ବ୍ରହ୍ମପୁର ମହାନଗର ନିଗମ ପକ୍ଷରୁ ଆରମ୍ଭ ହୋଇଥିବା ରାସ୍ତା ନିର୍ମାଣ କାର୍ଯ୍ୟ ମନ୍ଥର ଗତିରେ ଚାଲିଥିବାରୁ ଲୋକଙ୍କ ମଧ୍ୟରେ ଅସନ୍ତୋଷ ପ୍ରକାଶ ପାଇଛି।
ଡିସେମ୍ବର ୨୦୧୭ରେ ଆରମ୍ଭ ହୋଇଥିବା ୨.୬ କିଲୋମିଟରର ଏହି ରାସ୍ତା କାମ ବର୍ଷକ ମଧ୍ୟରେ ସରିବାର ଥିଲେ ବି ବର୍ତ୍ତମାନ ସୁଦ୍ଧା ଏହା ଶେଷ ହୋଇପାରିନାହିଁ।
୪୬ କୋଟି ୨୦ ଲକ୍ଷ ଟଙ୍କା ବ୍ୟୟରେ ନିର୍ମିତ ହେଉଥିବା ଏହି ରାସ୍ତା କାମର ଅଗ୍ରଗତି ସଂପର୍କରେ ଜାଣିବାକୁ ନିକଟରେ ବିଶ୍ବବ୍ୟାଙ୍କର ତିନିଜଣିଆ ପ୍ରତିନିଧି ଦଳ ବ୍ରହ୍ମପୁର ଆସି ଅସନ୍ତୋଷ ପ୍ରକାଶ କରିଛନ୍ତି।
ବ୍ରହ୍ମପୁର ମହାନଗର ନିଗମ କମିଶନର୍ ଚକ୍ରବର୍ତ୍ତୀ ସିଂହ ରାଠୋର କହିଛନ୍ତି ଯେ, ଡିସେମ୍ବର ୨୦୧୮ରେ ଏହି କାମ ସରିବାର ଥିବାବେଳେ ଏଥିରେ ସଂପୃକ୍ତ ଠିକାଦାର ଏହାର ଅବଧି ଆଉ ବର୍ଷେ ବୃଦ୍ଧି କରିବାକୁ ଅନୁରୋଧ କରିଥିଲେ।
ଏବେ ଆସନ୍ତା ମାର୍ଚ୍ଚ ଭିତରେ କାମ ନସାରିଲେ ଏହି ଠିକାସଂସ୍ଥାକୁ କଳା ତାଲିକାଭୁକ୍ତ କରାଯିବ ବୋଲି ସେ ଚେତାବନୀ ଦେଇଛନ୍ତି।
ସୂଚନା ଅନୁସାରେ, ରାସ୍ତାରେ ଖର୍ଚ୍ଚ ହେବାକୁ ଥିବା ସମୁଦାୟ ୪୬ କୋଟି ୨୦ ଲକ୍ଷ ଟଙ୍କାରୁ ବର୍ତ୍ତମାନ ସୁଦ୍ଧା ମାତ୍ର ୧୦ କୋଟି ୨୦ ଲକ୍ଷ ଟଙ୍କା ଖର୍ଚ୍ଚ ହୋଇପାରିଛି।
କେବଳ ଏହି ରାସ୍ତା ନୁହେଁ, ବିଶ୍ବବ୍ୟାଙ୍କ ସହାୟତାରେ ୧୮ କୋଟି ୪୩ ଲକ୍ଷ ଟଙ୍କା ବ୍ୟୟରେ ହେବାକୁ ଥିବା ସାଢ଼େ ତିନି କିଲୋମିଟର ଲମ୍ବ ଡ୍ରେନେଜ୍ କାମ ମଧ୍ୟ ଅନୁରୂପ ଭାବେ ପଛରେ ପଡ଼ିଛି।
ଗତ ବର୍ଷ ମାର୍ଚ୍ଚରେ ଏହି କାମ ଆରମ୍ଭ ହୋଇଥିଲା ଏବଂ ଏହା ଦେଢ଼ ମାସ ମଧ୍ୟରେ ସରିବାର ଥିଲେ ବି ବର୍ତ୍ତମାନ ସୁଦ୍ଧା ମାତ୍ର ୧ କୋଟି ୩୨ ଲକ୍ଷ ଟଙ୍କା ଖର୍ଚ୍ଚ ହୋଇପାରିଛି।
ଅଦିନିଆ ବର୍ଷା ଓ ଇଲେକ୍ଟ୍ରି ଖୁଣ୍ଟି ତଥା ପାଣି ପାଇପ୍ ସ୍ଥାନାନ୍ତର ଏବଂ ଜମି ଅଧିଗ୍ରହଣ ସମସ୍ୟା ଯୋଗୁଁ ଏଥିରେ ବିଳମ୍ବ ହୋଇଥିବା ମହାନଗର ନିଗମ କମିଶନର୍ କହିଛନ୍ତି।
ଏସବୁ କାମ ସରିପାରୁନଥିବାରୁ ଲୋକେ ନାହିଁ ନଥିବା ସମସ୍ୟା ଭୋଗୁଥିବା ସ୍ଥାନୀୟ ପ୍ରେମ ନଗରର ଦୁର୍ଗାପ୍ରସାଦ ପଣ୍ଡା କହିଛନ୍ତି।
କେନ୍ଦ୍ରାପଡ଼ା, ଫେବ୍ରୁଆରୀ ୫(ଲୋକାଲ ୱାୟାର): କେନ୍ଦ୍ରାପଡ଼ା ଜିଲ୍ଲାର ଭିତରକନିକା ଜାତୀୟ ଉଦ୍ୟାନ ନିକଟ ନଳିତାପଟିଆ ଗାଁରେ ଫେବ୍ରୁଆରୀ ୭ରୁ ଅନୁଷ୍ଠିତ ହେବାକୁ ଥିବା ତିନିଦିନିଆ ଭିତରକନିକା ଉତ୍ସବକୁ ପ୍ରବଳ ବର୍ଷା ଓ ଖରାପ ପାଗ ପାଇଁ ଫେବ୍ରୁଆରୀ ୧୪କୁ ଘୁଞ୍ଚାଇ ଦିଆ ଯାଇଛି ।
ପାଣିପାଗ ବିଭାଗ ଖରାପ ପାଗ ରହିବା ନେଇ ପୂର୍ବାନୁମାନ କରିଥିବାରୁ ତିନିଦିନିଆ ଭିତରକନିକା ଉତ୍ସବକୁ ଫେବ୍ରୁଆରୀ ୧୪ରୁ ୧୬ରେ ପାଳନ କରିବାକୁ ନିଷ୍ପତ୍ତି ହୋଇଛି ।
ପର୍ଯ୍ୟଟନ, ଓଡିଶା ଭାଷା, ସାହିତ୍ୟ ଓ ସଂସ୍କୃତି ମନ୍ତ୍ରୀ ଜ୍ୟୋତିପ୍ରକାଶ ପାଣିଗ୍ରାହୀ ଫେବ୍ରୁଆରୀ ୧୪ରେ ଏହି ଉତ୍ସବକୁ ଉଦଘାଟନ କରିବେ ।
ବନ ବିଭାଗ, ଜିଲ୍ଲା ପ୍ରଶାସନ ଓ ପର୍ଯ୍ୟଟନ ବିଭାଗ ମିଳିତ ଭାବେ ଆୟୋଜନ କରୁଥିବା ଏହି ଉତ୍ସବଟି ଦେଶର ଦ୍ୱିତୀୟ ବୃହତ ହେନ୍ତାଳ ବଣରେ ହେଉଥିବାରୁ ଅନେକ ପର୍ଯ୍ୟଟକଙ୍କୁ ଆକର୍ଷିତ କରିବ ।
ଏହି ଉତ୍ସବ ପାଇଁ ଜିଲ୍ଲା ପ୍ରଶାସନ ୩୦ ଲକ୍ଷ ଟଙ୍କା ଖର୍ଚ୍ଚ କରିବ । ସୁନ୍ଦର ଜଳାଶୟ ସହିତ ସବୁଜ ହେନ୍ତାଳ ବଣ ଓ କୁମ୍ଭୀର, ପକ୍ଷୀ, ସାପ ଓ ଅନ୍ୟ ଜୀବଜନ୍ତୁ ଏହି ଉଦ୍ୟାନର ସମ୍ପତି ।
ଏଠାକାର ମନୋରମ ଦୃଶ୍ୟ ଓ ଶାନ୍ତ ପରିବେଶରେ ଯେକେହି ମୋହିତ ହେବ । ବନ୍ୟପ୍ରାଣୀଙ୍କୁ ଅସୁବିଧାରେ ନପକାଇବା ପାଇଁ ଉଦ୍ୟାନ ଠାରୁ ୬ କିଲୋମିଟର ଦୂର ନଳିତାପାଟିଆ ଗାଁରେ ଏହି ଉତ୍ସବ ଆୟୋଜନ କରିବାକୁ ନିଷ୍ପତି ହୋଇଛି ।
ଭିତରକନିକା ଜାତୀୟ ଉଦ୍ୟାନରେ ଚିତ୍ରା ହରିଣ, ଲୁଣି ପାଣି କୁମ୍ଭୀର, ଗୋଧି, ଅଜଗର ଓ ସମ୍ଭର ଭଳି ଅନେକ ପ୍ରଜାତିର ବନ୍ୟଜନ୍ତୁ ବାସ କରନ୍ତି ।
ଶୀତଦିନେ ବହୁ ସଂଖ୍ୟାରେ ଭ୍ରମଣକାରୀ ପକ୍ଷୀ ଏଠାକୁ ଆସିଥାନ୍ତି । ଏହି ଉତ୍ସବ ପକ୍ଷୀ ସଂରକ୍ଷଣ, କୁମ୍ଭୀର ଓ ଅନ୍ୟ ପଶୁଙ୍କ ସମ୍ପର୍କରେ ଲୋକଙ୍କ ମଧ୍ୟରେ ସଚେତନତା ସୃଷ୍ଟି କରିବ ବୋଲି ବନ ଅଧିକାରୀ କହିଛନ୍ତି ।
ତିନିଦିନିଆ ଉତ୍ସବରେ ଫଟୋ ପ୍ରଦର୍ଶନୀ, ସେମିନାର ଓ ସାଂସ୍କୃତିକ କାର୍ଯ୍ୟକ୍ରମ ଆୟୋଜିତ ହେବ । ଭିତରକନିକା ଓ ଅନ୍ୟ ବନ୍ୟପ୍ରାଣୀଙ୍କ ସମ୍ପର୍କରେ ଏହି ଅବସରରେ ଫିଲ୍ମ ପ୍ରଦର୍ଶିତ ହେବ ।
ମୟୂରଭଞ୍ଜ, ଫେବ୍ରୁଆରୀ ୩(ଲୋକାଲ ୱାୟାର): ଗ୍ରାମାଞ୍ଚଳର ପଛୁଆ ବର୍ଗଙ୍କ ବିକାଶ ପାଇଁ ରାଜ୍ୟ ସରକାର ଅନେକଗୁଡ଼ିଏ ଯୋଜନା ଆରମ୍ଭ କରିଛନ୍ତି ବୋଲି ଦାବି କରୁଥିବା ବେଳେ ଆଦିବାସୀ ଅଧ୍ୟୁଷିତ ମୟୂରଭଞ୍ଜ ଜିଲ୍ଲାର ୨ଟି ଗାଁର ବାସିନ୍ଦାମାନେ ସାଧାରଣ ଆବଶ୍ୟକତା ମେଣ୍ଟାଇବାକୁ ପାଣି ଟୋପାଏ ପାଇଁ ସଂଘର୍ଷ କରୁଛନ୍ତି ।
ମୟୂରଭଞ୍ଜ ଜିଲ୍ଲା କପ୍ତିପଦା ବ୍ଲକର ୨୭ କିଲୋମିଟର ପରିଧିରେ ଥିବା ଲାବଣ୍ୟଦେଇପୁର ପଞ୍ଚାୟତର ୩୦୦ରୁ ଅଧିକ ଜନସଂଖ୍ୟା ଥିବା ଗଜାପଥର ଗାଁ ଓ କପ୍ତିପଦା ବ୍ଲକର ୩୨ କିଲୋମିଟର ପରିଧିରେ ଥିବା ଶରତ ପଞ୍ଚାୟତର ୨୦୦ରୁ ଅଧିକ ଜନସଂଖ୍ୟା ଥିବା ଅଶ୍ୱକୁଟି ଛକ ସାହିର ବାସିନ୍ଦାମାନେ ସ୍ୱାଧୀନତାର ୭୨ ବର୍ଷ ପରେ ବି ଜଳ ଯୋଗାଣ ସୁବିଧାରୁ ବଞ୍ଚିତ ରହିଛନ୍ତି ।
ଗଜାପଥର ଗାଁର ଭୂତଳ ଜଳ ସ୍ତର କମି ଯାଉଥିବାରୁ ଟ୍ୟୁବୱେଲରୁ ପାଣି ବାହାରେ ନାହିଁ । ଗାଁ ଲୋକଙ୍କ କହିବା ଅନୁଯାୟୀ ୮ ବର୍ଷ ତଳେ ଟ୍ୟୁବୱେଲ ଖୋଳା ହେବା ଦିନରୁ ଏପରି ହେଉଛି ।
ତେଣୁ ଏପରି ସମସ୍ୟା ଉପୁଜୁଥିବା ବିଭାଗ ତରଫରୁ କୁହାଯାଉଛି ବୋଲି ଗଜାପଥର ଗାଁର ଅର୍ଜୁନ ସିଂ ଓ ଘାସିରାମ ସିଂ କହିଛନ୍ତି ।
ତେବେ ଜନସଂଖ୍ୟା ଅନୁଯାୟୀ ପାଣି ଯୋଗାଣ ହେଉ ନଥିବାରୁ ଲୋକେ ବିକଳ୍ପ ଭାବେ ଖାଲ ପାଣି ବ୍ୟବହାର କରିବାକୁ ବାଧ୍ୟ ହେଉଛନ୍ତି ।
ଗାଁଲୋକେ ଆର୍ଥିକ ଅନଗ୍ରସର ହୋଇଥିବାରୁ ଦୈନନ୍ଦିନ ଆବଶ୍ୟକତା ମେଣ୍ଟାଇବା ପାଇଁ ଗଭୀର ଟ୍ୟୁବୱେଲ ଖୋଳି ପାରୁନାହାନ୍ତି । ଗାଁରେ ଆଉ ଦୁଇଟି ଟ୍ୟୁବୱେଲ ଖୋଳିବାକୁ ସେମାନେ ଦାବି କରିଛନ୍ତି ।
ଶରତ ଗ୍ରାମ ପଞ୍ଚାୟତର ଅଶ୍ୱକୁଟି ଛକ ସାହିରେ ୨ ଶହରୁ ବାସିନ୍ଦା ରହୁଥିବା ବେଳେ ସେଠାରେ ବି ସମାନ ସମସ୍ୟା ଉପୁଜିଛି । ଦୈନନ୍ଦିନ ଆବଶ୍ୟକତା ପୂରଣ ପାଇଁ ଟ୍ୟୁବୱେଲ କି ବୋରୱେଲ ନାହିଁ ।
ତଳ ସାହିରେ ମାତ୍ର ଗୋଟିଏ ଟ୍ୟୁବୱେଲ ଥିବାରୁ ସେହି ଗାଁର ଲୋକମାନେ ଅଶ୍ୱକୁଟି ଛକ ସାହି ଗାଁ ଲୋକଙ୍କ ପ୍ରତି ଅସୂୟା ମନୋଭାବ ପୋଷଣ କରୁଛନ୍ତି ।
ଜିଲ୍ଲା ପ୍ରଶାସନ ଓ ସରକାରଙ୍କ ଦ୍ୱାରା ଗାଁର କେତେ ବିକାଶ ହୋଇଛି ତାହା ଲୋକଙ୍କ ବୁନ୍ଦାଏ ପାଣି ସଂଘର୍ଷରୁ ବୁଝା ପଡୁଛି ବୋଲି ଗାଁର ବୟସ୍କ ବ୍ୟକ୍ତି ତୁରୀ ସିଂ କହିଛନ୍ତି ।
ଏ ସମ୍ପର୍କରେ ଜିଲ୍ଲାପାଳ ବିନୀତ ଭରଦ୍ୱାଜଙ୍କୁ ପଚାରିବାରୁ ସେ କହିଥିଲେ କପ୍ତିପଦା ବ୍ଲକର ଆରଡବ୍ଲୁଏସସ ବିଭାଗର ଅଧିକାରୀମାନଙ୍କୁ ସେହି ଗାଁକୁ ଯାଇ ପରିସ୍ଥିତି ଦେଖିବାକୁ କୁହାଯିବ ।
ଟ୍ୟୁବୱେଲ ମରାମତି ଆବଶ୍ୟକତା ଥିଲେ ତାହା ଶୀଘ୍ର କରାଯିବ । ଅଶ୍ୱକୁଟି ଛକ ସାହି ବାସିନ୍ଦାଙ୍କୁ ପିଇବା ପାଣି ଯୋଗାଇବାକୁ ଆବଶ୍ୟକୀୟ ପଦକ୍ଷେପ ନିଆଯିବ ।
ଏହି ଯାତ୍ରା କରୁଥିବା ଅଧିକାଂଶ ଲୋକ ଗରିବ । ଅନ୍ୟ ରାସ୍ତା ଦେଇ ସଦରମହୁକୁମା ଭବାନୀପାଟଣାକୁ ଯିବାକୁ ହେଲେ ବଡଚେରଗାଁ, ଉଛୁଲା, ଚହାକା, ନୂଆଗାଁ ଆଦି ପଞ୍ଚାୟତର ଅଧିବାସୀଙ୍କୁ ୬୦ ରୁ ୮୦ କିଲୋମିଟର ଯିବାକୁ ପଡିଥାଏ ।
ଖରା ଓ ଶୀତ ଦିନରେ ଲୋକେ ଠିକ ଭାବରେ ଉକ୍ତ ଦେଶୀ ଡଙ୍ଗାରେ ନଦୀ ପାର ହେଉଥିବା ବେଳେ ବର୍ଷା ଦିନ ଆସିଲେ ଲୋକେ ଭଗବାନକୁ ଡାକି ନଦୀରେ ଯାତ୍ରା କରିଥାନ୍ତି ।
ଗୋଲାମୁଣ୍ଡା ବ୍ଳକ ଉକ୍ତ ଅଞ୍ଚଳର ବଡଚେରଗାଁ,ଉଛୁଲା,ଚହାକା,ନୂଆଗାଁ ପଞ୍ଚାୟତର ହଜାର ହଜାର ଜନସାଧାରଣ ସ୍ୱାସ୍ଥ୍ୟ ହେଉ ଅବା ନିତିଦିନିଆ ବ୍ୟବସାୟୀକ କାମ ପାଇଁ ଜିଲ୍ଲାର ସଦରମହୁକୁମା ଭବାନୀପାଟଣା ଉପରେ ନିର୍ଭର କରନ୍ତି ।
ଭୁବନେଶ୍ବର, ଫେବ୍ରୁଆରୀ ୦୧(ଲୋକାଲ ୱାୟାର): ଏଣିକି ଭୁବନେଶ୍ବର ରାସ୍ତାରେ ଖୋଲା ଗାଈଗୋରୁ ଛାଡ଼ିଲେ ସଂପୃକ୍ତ ଗୋରୁମାଲିକଙ୍କଠାରୁ ଭୁବନେଶ୍ବର ମହାନଗର ନିଗମ ପାଞ୍ଚ ହଜାର ଟଙ୍କାର ଜରିମାନା ନେବ।
ଶୁକ୍ରବାର ମହାନଗର ନିଗମର ଅତିରିକ୍ତ କମିଶନର ଅବନିକାନ୍ତ ପଟ୍ଟନାୟକଙ୍କ ଅଧ୍ୟକ୍ଷତାରେ ବସିଥିବାନ ବବୈଠକରେ ଏହି ନିଷ୍ପତ୍ତି ହୋଇଥିବା ସୂଚନା ମିଳିଛି।
ଭୁବନେଶ୍ବର ମହାନଗର ନିଗମ ଅଞ୍ଚଳରେ ପ୍ରାୟ ୧୨ ହଜାର ଗୃହପାଳିତ ଗାଈଗୋରୁ ଥିବାର ପଶୁସମ୍ପଦ ବିଭାଗ କହୁଥିବାବେଳେ ବିଭିନ୍ନ ସମୟରେ ଗୃହପାଳିତ ଗାଈଗୋରୁ ବିଭିନ୍ନ ରାସ୍ତାରେ ବୁଲି ସମସ୍ୟା ସୃଷ୍ଟି କରୁଥିବା ଅଭିଯୋଗ ହୁଏ।
ଏହାକୁ ଦୃଷ୍ଟିରେ ରଖି ଆସନ୍ତା ମାର୍ଚ୍ଚରୁ ଗୃହପାଳିତ ଗାଈଗୋରୁଙ୍କୁ ରାସ୍ତା ଉପରେ ଦେଖିଲେ ମହାନଗର ନିଗମର ସ୍ବତନ୍ତ୍ର ସ୍କ୍ବାଡ୍ ତାକୁ କାଞ୍ଜିଆହୁଦାକୁ ନେଇଯିବେ।
ସେହିପରି ଦ୍ୱିତୀୟ ଥର ଏପରି ହେଲେ ସଂପୃକ୍ତ ମାଲିକଙ୍କୁ ଆଉ ଗାଈଟିକୁ ଫେରାଯିବ ନାହିଁ ଏବଂ ଏହି ଗାଈକୁ ବିଏମ୍ସି ସ୍ୱୟଂ ସହାୟକ ଗୋଷ୍ଠୀକୁ ହସ୍ତାନ୍ତର କରିଦେବା ନିଷ୍ପତ୍ତି ହୋଇଛି।
ଭୁବନେଶ୍ବର, ଜାନୁଆରୀ ୨୮ (ଲୋକାଲ ୱାୟାର): ଜୟଦେବ ବିହାର ଓ ଖଣ୍ଡଗିରି ଅଂଚଳର ବାୟୁମଣ୍ଡଳ ଅତି ନିମ୍ନ ମାନର ରହିଥିବା ଗ୍ଲୋବାଲ ୱେଦର୍ ମନିଟରିଂ ଏଜେନ୍ସି ମଙ୍ଗଳବାର ସୂଚନା ଦେଇଛି ।
ଆଜି ସକାଳେ ଖଣ୍ଡଗିରି ଅଂଚଳରେ ବାୟୁମଣ୍ଡଳର ପ୍ରଦୂଷଣ ମାତ୍ରା ୩୨୨ ରେଞ୍ଜ ରହିଥିବାବେଳେ ଜୟଦେବ ବିହାରରେ ୩୬୧ ରେଞ୍ଜ ଥିବା ସ୍କାଇମେଟ୍ ପକ୍ଷରୁ କୁହାଯାଇଛି।
ଏଥିପାଇଁ ଏହି ଅଂଚଳର ବାସିନ୍ଦାଙ୍କୁ ମାସ୍କ ଓ ଯାନବାହନରୁ ନିର୍ଗତ ଦୂଷିତ ଧୂଆଁ ପାଇଁ ଏୟାର୍ ପ୍ୟୁରିଫାୟାର ବ୍ୟବହାର କରିବାକୁ କୁହାଯାଇଛି ।
